Papersnake/gushiwen huggingface dataset:
菩萨蛮
梅窗（宋代）

曲屏春展山浮玉。玉浮山展春屏曲。香鸭瑞云翔。翔云瑞鸭香。

醉深留客意。意客留深醉。凉枕怯宵长。长宵怯枕凉。
遇仇仁近出斋小饮次前韵五首
方回（元代）

知君胸次蔼春阳，与世多炎岂有凉。
书室相迎黄卷积，羽人同坐白须长。
此翁久客贫兼病，今岁奇寒雪更霜。
一饷清谈百忧绝，故知退静胜奔忙。
示从子河南尉班
韦应物（唐代）

拙直余恒守，公方尔所存。同占朱鸟克，俱起小人言。

立政思悬棒，谋身类触藩。不能林下去，只恋府廷恩。
信丰江口乘小舟入雩都访友人罗
张天赋（明代）

琴剑路迢迢，春风袭客袍。雾开山骨现，风起浪头高。

草色连坡绿，莺声隔岸遥。雩都门户远，分付梦先敲。
空山
释文珦（宋代）

深山一敝庐，今是几年居。
举世皆嫌拙，吾心独有余。
寒苴珍芥酱，嘉核爱梅诸。
樵父时同赋，多将槁叶书。
小明
佚名（先秦）

明明上天，照临下土。我征徂西，至于艽野。二月初吉，载离寒暑。

心之忧矣，其毒大苦。念彼共人，涕零如雨。岂不怀归？畏此罪罟！

昔我往矣，日月方除。曷云其还？岁聿云莫。念我独兮，我事孔庶。

心之忧矣，惮我不暇。念彼共人，眷眷怀顾！岂不怀归？畏此谴怒。

昔我往矣，日月方奥。曷云其还？政事愈蹙。岁聿云莫，采萧获菽。

心之忧矣，自诒伊戚。念彼共人，兴言出宿。岂不怀归？畏此反覆。

嗟尔君子，无恒安处。靖共尔位，正直是与。神之听之，式穀以女。

嗟尔君子，无恒安息。靖共尔位，好是正直。神之听之，介尔景福。
九日忆俞若晦
章甫（宋代）

出处殊途会面难，君留湖上我江干。黄花三度不同醉，白发数茎尤寡欢。

鹗立寥寥天地大，鸿飞漠漠水云寒。登高时节还相忆，朝露谁怜坠木兰。
赵姬墓 其一
廖衷赤（明代）

何缘生死亦离居，芳草埋香哭少姬。几度西风明月夜，孤桐细雨续青丝。
君马黄
邓林（宋代）

君马黄，我马骊，二马并辔行且驰。君马行行日千里，我马服盐驰，俯首垂两耳。

世人不辨骊与黄，我马如何君马良。一日长鸣上虞阪，伯乐相逢恨迟晚。
失调名
徐似道（宋代）

问竹平安，点花番次。
闲居述事
邵雍（宋代）

清欢少有虚三日，剧饮未尝过五分。
相见心中无别事，不评兴废即论文。
与中上人至云间话别
释行海（宋代）

寒云漠漠浦悠悠，短棹同登八月秋。
一寸不磨心似铁，四方无定迹如鸥。
江乡雁过蒹葭冷，雨馆人分蟠蟀愁。
相见有期还惜别，百年能得几交游。
感兴
陆游（宋代）

筑室真须待伯夷，起坟仍合近要离。
药来贼境灵何用，米出胡奴死不炊。
下石纷纷惊俗薄，绝弦寂寂叹吾衰。
一尊且作寻春计，又见东风浩荡时。
送赵子昂提调写金经
方回（元代）

青藜夜照玉常直，外补已至二千石。
不合自以艺能累，天下善书今第一。
魏晋力命王略帖，摹临有过无不及。
真行草外工篆隶，兼有与可伯时癖。
小者士庶携卷轴，大者王侯掷缣帛。
门前踏断铁门限，苦向王孙觅真迹。
有时乘兴扫龙蛇，图画纸素动成疋。
有时厌俗三叹息，何乃以此为人役。
如池如沟弃残墨，如冢如陵堆败笔。
太湖西畔松雪斋，七弦风清碧山碧。
桃花水肥钓鳜鱼，春雨春风一蓑笠。
胡为舍此复尘埃，鸣鞭更上金台驿。
白马四十二章来，一大藏今五千帙。
订讹补譌重缮写，金字琅函较甲乙。
考工记属冬官卿，润文使专宰相职。
北门学士董此事，一儒迥胜缁辈百。
精神如玉鬓如漆，天上知己密如栉。
省台要官俱可得，还自管城子中出。
右军写经博白鹅，孰与明时见数多。
直舍有书 其二
王安中（宋代）

林低野阔暝烟浮，似与幽人耳目谋。邂逅前身溧阳尉，欲将半俸博冥搜。
游温汤
李流谦（宋代）

丹雏振翰栖佛屋，蛟吻吐泉供客浴。
东华梦破软红飞，不肯随人到岩谷。
扣栏投饵鱼群喜，一鳞圉圉独去之。
万里归来狎鸥鸟，青波如镜鬓如丝。
次韵鲁直试院赠奉议李伯时画诗
晁补之（宋代）

东房携卷绕幕行，西房卷作堕地声。
纸山间出笔阵横，李侯画若禅眼透。
观鱼玄沙骨竦瘦，舟中渊明细若豆。
归心秪爱玉花骢，不须棘针学痴翁，
恼渠愁作眉斗红。
春夜雪再用韵十首
杨公远（宋代）

仙禽洒羽半天飞，疑是归来老令威。
妆点江乡堪入画，渔翁披得满衰衣。
法澄上人出长芦了师兄画像求赞
释正觉（宋代）

傲雪松孤，怀云石癯。
妙存而有也不有，独照而无也非无。
万象勿能逃空王之印，众色莫我染灵蛇之珠。
金鸡啼寒兮晓分夜户，玉兔弄魄兮莹彻冰壶。
冬青
韩驹（宋代）

离宫见尔近天墀，雨露常私养种时。寂寞一株岚雾里，无人识是万年枝。
三峡闻猿
贯休（唐代）

历历数声猿，寥寥渡白烟。
应栖多月树，况是下霜天。
万里客危坐，千山境悄然。
更深仍不住，使我欲移船。
上巳郡宴即事
喻良能（宋代）

细雨轻阴修禊天，海棠睡足柳初眠。
凝香帘幕东风暖，小醉清吟锦瑟边。
孝宗皇帝杜甫万丈潭诗御书赞
岳珂（宋代）

於戏中兴，驻跸东南。
江沱之安，匪帝所堪。
飙起霆驱，沛泽以甘。
匪于望霓，意则可探。
念昔臣甫，赋万丈潭。
谓彼庆龙，潜雺隐岚。
岂嵌窦是即，岂泉石是耽。
救民一心，大造实参。
方阳初骄，民忧未惔。
彼界此疆，饮瓢粟甔。
遵养必时，毕毓毕涵。
亦既太甚，炎威孔燂。
播奏之艰，□□孰餤。
必其来苏，以溉以覃。
帝惟明羽，讵不我谙。
升自天衢，时乘其骖。
视此沸炉，而忍弗戡。
维宁亲是先，匪乐之酣。
维复雠怀，匪垢之含。
郁郁久居，若古有谈。
毋功之幸成，而德之或惭。
臣谓此心，与天地三。
龙变难谌，龙髯已毵。
心画之昭，贲于宝函。
书叹
陆游（宋代）

三代藏宝器，世守参河图。
埋湮则已矣，可使列市区。
文章有废兴，盖与治乱符。
庆历嘉佑间，和气扇大炉。
数公实主盟，浑灏配典谟。
开辟始欧王，菑畲逮曾苏。
大驾初渡江，中原皆避胡。
吾犹及故老，清夜陪坐隅。
论文有脉络，千古著不诬。
俯仰四十年，绿发霜蓬枯。
孤生尊所闻，秉节不敢渝。
久幽士固有，速售理则无。
世方乱珉玉，吾其老江湖！
观锡宴
章碣（唐代）

倾朝朱紫正骈阗，红杏青莎映广筵。不道楼台无锦绣，

只愁尘土扑神仙。鱼衔嫩草浮池面，蝶趁飞花到酒边。

日暮骅骝相拥去，几人沉醉失金鞭。
拟古乐府（有序）
袁宏道（明代）

饮马长城窟长城水呜咽，夜夜作鬼语。
问子何代人，防胡旧军旅。
冤魄滞孤魂，不得归乡土。
白水洗白骨，瘢尽水酸楚。
多洗成黑流，水性毒于蛊。
立马古战场，长嘶待天雨。
长安有狭斜行按金驹，立长沟，枇杷落尽茱萸秋。
山西女儿帕勒头，面上堆粉鬓堆油。
二十五弦弹箜篌，猩红衫子葡萄筿。
笑问南妆如此不？妾薄命落花去故条，尚有根可依。
妇人失夫心，含情欲告谁？灯光不到明，宠极心还变。
只此双蛾眉，供得几回盼。
看多自成故，未必真衰老。
辟彼数开花，不若初生草。
织发为君衣，君看不如纸。
割腹为君餐，君咽不如水。
旧人百宛顺，不若新人骂。
死若可回君，待君以长夜。
相逢行行行即曲巷，曲巷多蒿草。
窗路掠蛛丝，读书岁月老。
壁上荣启图，手里黄石编。
当尽三时衣，不直数缗钱。
儿女无裈著，常时煨故纸。
税地植桃花，十树九树死。
君莫悲腐草，腐草发光耀。
玄霜畏冬青，白发傲年少。
悲哉行石马立荆棘，荒城叫老狸。
昔时冠带人，唯有鹤来归。
宿志慕长生，朋党尽刺讥。
父母不我容，碧海三山飞。
朝牧老君龙，暮守刘安鸡。
仙家岁月长，桃子三垂枝。
归来见荒冢，半是孙曾碑。
城池百易主，族里无从知。
古人悲夜绣，今我亦似之。
白骨不可语，鹤归空尔为。
门有车马客行门有车马客，锦晙乌纱巾。
寒毛接短鬓，丝丝沙与尘。
问子何劳劳，上书西入秦。
八年始一命，官卑不救贫。
冒霜揖槐柳，望灰拜车轮。
一身百纠缚，形如一束薪。
手缠不自解，利刃寄他人。
蔗与蘖同餐，虽甘亦苦辛。
京洛篇煌煌京洛城，朱衣喧广道。
白首贱书生，驴鞯挂诗草。
怀刺谒恩门，门卒相轻眇。
十上十不达，登街颜色槁。
叠身事贵公，习谀苦不早。
罩眼一寸纱，茫茫遮人老。
虾鳝行虾鳝出潢潦，道逢东海使。
鱼服而介身，呷浪以相戏。
物微恐见侵，跳波争努臂。
东陂招能兄，西溪唤螺弟。
水虫万余种，各各条兵议。
聚族鼓鳞鬛，不能当一嚏。
升天行乘赤雾，鞭鸾辙。
路逢王子晋，玉箫吹已折。
织女弄机丝，余纬烂霄阙。
下土虮虱民，误唤作雌霓。
张翁老且耄，举止多媟亵。
侍仙三万年，不曾见隆准。
真人多窜左，天狐惨余孽。
羲御失长鞭，牵牛叹河竭。
棹歌行妾家白频洲，随风作乡土。
弄篙如弄针，不曾拈一缕。
四月鱼苗风，随君到巴东。
十月洗河水，送君发杨子。
杨子波势恶，无风浪亦作。
江深得鱼难，鸬鹚充糕臛。
生子若凫雏，穿江复入湖。
长时剪荷叶，与儿作衣襦。
题张梦晋半身美人图
唐寅（明代）

天姿袅娜十分娇，可惜风流半节腰；
却恨画工无见识，动人情处不曾描。
题黄君贫乐斋
真德秀（宋代）

饭疏饮水复何求，道在胸中百不忧。
参取章泉克斋句，底须楼上更安楼。
和抵澄二首 其二
王天性（明代）

千载高人际太平，铜章墨绶凤凰城。蛮乡何意来韩子，宣室几时召贾生。

海月偏凉宜载酒，粤山多秀好题名。看君身在虚舟上，任挂风帆驾浪行。
晨起裴吴二直讲过门云凤阁韩舍人物故作五章以哭之 其一
梅尧臣（宋代）

平生交友泪，又哭寝门前。鲁叟不言命，楚人空问天。

月沉沧海底，星陨太微边。莫恨终埋没，文章自可传。
出峡
张嵲（宋代）

牵舟已出峡，何旦复当还。
蒲溪应渐近，已见宋平山。
贤八咏·杜甫吟诗
姚勉（宋代）

平生忠义心，一饭不少忘。
臣甫宁饿死，愿君尧舜唐。
秋晓寄友人
罗隐（唐代）

洞庭霜落水云秋，又泛轻涟任去留。世界高谈今已得，

宦途清贵旧曾游。手中彩笔夸题凤，天上泥封奖狎鸥。

更见南来钓翁说，醉吟还上木兰舟。
寿成惠圣慈佑太皇太后合端午帖子
卫泾（宋代）

清禁传呼近，红云拥紫皇。
菖花浮九醖，请祝寿无疆。
送王太守之汀州
谢一夔（明代）

德行文章重斗南，鱼符重拜宠恩覃。云开珠岭山如画，春满鄞江水似蓝。

千里槁枯思德泽，九重梁栋属楩楠。却怜此日匆匆别，尊酒何时共笑谈。
题淮阴侯庙
郑獬（宋代）

汉高不得淮阴将，天下雌雄未可知。
力劝君王回蜀道，便携诸将破秦师。
故人斩首诚非策，女子阴谋遂见欺。
终使英雄鉴成败，未图功业自先疑。
送交代李丞元举
喻良能（宋代）

蓝田松下日栖迟，不比韩公作记时。
鹢首千行攀别泪，牛腰几轴送行诗。
我无楚尾歌来暮，君有齐民颂去思。
自是中年多作恶，可堪烟雨话分离。
题余文叔山间四时之楼
舒岳祥（宋代）

轻财好事余文叔，磊落襟期端不俗。
外方避地客来多，我亦从君借书屋。
屋前曲径绕沦漪，池上高楼新结束。
一条碧涧贯虹飞，几片青霞排闼宿。
四时自换景自留，是中云月无春秋。
家家见山长在眼，处处有山堪起楼。
不如此楼能著我，磨墨题诗楼上头。
主人之贤乐复乐，青山曾见此客不。
登钟山谒宝公塔
李纲（宋代）

宝公真至人，鸟爪金色身。杖携刀尺拂，语隐齐梁陈。

我登钟山顶，白塔高嶙峋。再拜礼双足，聊结香火因。
玉河泛舟遂至玉泉山静明园得诗四首 其二
弘历（清代）

耕织图中织女机，由来所重廑民依。若云博古拟银汉，也缱黄姑新别归。
舟过三水凝生韵
黄公辅（明代）

扬帆逐队来，风急浪花开。因看溪边柳，还思圃里梅。

水分三派港，云缀几重峐。快向春明道，黄金已筑台。
句 其十九
徐俯（宋代）

夜雨急还急，客愁深复深。
金明池
赵芬（清代）

片玉飞来，脂香粉艳，解佩疑临兰浦。谁拾得、绛云残烬，叹细帙早成风絮。

剩芳名、巧逐苕华，挥小草、依约芝田鹤舞。伴十样涛笺，摩挲纤手。

记否我闻联句。

玉树南朝霏泪雨。共红豆春蕤，飘零何许。沾几缕、绿珠恨血，只画里、山川如故。

二百年、洗出苔痕，感词客多情，燃膏辛苦。想苏小乡亲，三生许认，试听深篁幽语。
郊庙歌辞。祀九宫贵神乐章。福和
佚名（唐代）

祀既云毕，明灵告旋。礼洽和应，神歆福延。

动植咸若，阴阳不愆。锡兹纯嘏，天子万年。
荔枝二首 其一
郭祥正（宋代）

枝条相轧碧云浓，衬出骊珠落照中。未说甘香消酷热，且看纤手擘轻红。
华阳行赠王孝廉归晋陵
欧大任（明代）

华阳馆前秋雪飞，幽州道上行人稀。当年筑馆人何在，今日拂人君独归。

萧条策马辞京阙，关门一片西山月。胡姬葡萄酒初泼，垆头把臂与君别。

君为荆川太史之门生，弟子都讲往往皆名卿。独守师说奉大对，公孙侧目辕固行。

滹沱河水冻偏早，驿楼官树叶如扫。上有燕台之衰草，下有荆卿之古道。

行行旅食不堪陈，渔钓江湖且煮莼。子虚傥遇乡人荐，老作金闺侍从臣。
昆山过顾亭林先生故里
王荫槐（清代）

郡国关心利病陈，玉山遗老负经纶。河汾弟子兴唐室，辽海先生自汉民。

落日荒陵挥涕泪，征车断碣访荆榛。高门宅相都零落，故里经过感替人。
书东迁褚氏壁
张镃（宋代）

风晴舒望绿吹林，舣櫂蒿田曲迳深。
淳朴山川追古俗，萧閒林谷许幽寻。
籯金不必多留子，种德先须善用心。
动我耕耘平日兴，浊醪归缓肯辞斟。
为昌州月上人赞布袋
释绍昙（宋代）

拄杖不能倚靠，稳跨布袋打坐。莫怪喷嚏不成，鼻孔元来无窍。
雪景四画·灞桥骑驴
姚勉（宋代）

飘飘风中雪，沥沥桥下水。
雪寒换清骨，水浅漱尘耳。
诗情散天壤，妙处乃在此。
得句欲似谁，岸梅是知己。
观音诗
释契适（宋代）

金沙池袅玉莲馨，殿阁阶墀尽水精。
云化路歧通万国，风飘舟楫济群生。
座妆珪璧霜犹暗，衣缀珠玑月不明。
若向险途逢八难，只劳心念讽持名。
题潼川贾伯用崇雅合出入体
魏了翁（宋代）

寒乡晚学恨无书，亦有藏书不若无。
谩把词章作禽犊，或{左犹右赞}文字等虫鱼。
新签三万几成肆，拄腹五千犹类厨。
崇雅主人来索句，谩哦七字劝踌躇。
次友人春日见寄韵二首 其一
汪泽民（元代）

簇簇霏霏委地红，阑干不解隔狂风。时人莫道寻芳晚，留得馀春绿树中。
偈颂一百零四首 其十三
释绍昙（宋代）

积癈未苏，连遭荒旱。铁作心肠，也须寸断。山僧自小不喜煎熬，幸遇中秋，何妨赏玩。

皓月流辉，觉天云散。倒跨杨岐三脚驴，深村荒草闲行看。

光境俱忘，瞎乾坤眼。
游张公洞
周砥（元代）

放船偶入清溪来，千峰拥翠花乱开。春风吹散碧云影，洞门正对烧香台。

神仙之府此第一，何必采药登天台。虚灵外发草木秀，富贵内积金银堆。

郁然亦自有龙虎，欲入但恐生风雷。山头无人卖松火，持烛下照何疑猜。

步穿玲珑惊幻化，锦屏丹灶封青苔。滴衣石髓寒透骨，使人不觉忘尘埃。

张公万古渺何许，隔凡流水空萦回。公能再骑黄鹄出，与吾同去游蓬莱。
题郭麟灵芬馆图 其一
张镠（清代）

白发不相待，青山诚可家。乱泉争一壑，孤屋张群花。

麋鹿行堪恋，樵渔迹未赊。祇应守岑寂，随分答年华。
谒象之同诸君步之东禅院
韩维（宋代）

二年憔悴走京尘，匹马归来访四邻。
足滑旧谙城下径，眼明重见里中人。
青蔬不没荒畦雪，翠柏当留野殿春。
风物自如人事改，夕阳哀泪落衣巾。
谢庞道惠茶
释慧空（宋代）

冰雪心肠独老庞，一枝春信果无双。茅堂客散熏炉冷，有味无言日转窗。
少年行
林宽（唐代）

柳烟侵御道，门映夹城开。白日莫空过，青春不再来。

报仇冲雪去，乘醉臂鹰回。看取歌钟地，残阳满坏台。
义灵庙迎享送神曲 其三
游九言（宋代）

巫觋醉兮君马嘶，风云驱兮吹灵旗。凌浩荡兮将何之，山靡迤兮白鹤飞。

岁岁今兮望君归，君游勿远兮我民之依，山阿寂寞兮颓阳西。
再和四首
吴芾（宋代）

卜得幽居野性便，山中风月水中天。
新栽翠竹阴虽薄，旧植青松盖已圆。
高致固难追绿野，胜游那复继斜川。
我今已得安心法，早挂衣冠不待年。
题杨令藏春坞三首 其三
孙觌（宋代）

花发武陵源，水满蓝桥路。人面相映红，迎笑得崔护。

蜂蝶谩纷纷，寻春不知处。时见一叶红，相随水东去。
征妇怨效唐人作
陆游（宋代）

万里安西久宿师，东风吹草又离离。
玉壼贮满伤春泪，锦字挑成寄远诗。
击虏将军方战急，押衣敕使尚归迟。
妆台宝镜尘昏尽，发似飞蓬自不知。
刘观察园亭送唐惟良还扬州同欧桢伯作
黎民表（明代）

省署昔攀援，衡茅更接连。藤萝犹迸月，池沼欲分天。

作赋人投楚，登台价在燕。一将摇落思，销尽绿尊前。
春雨三首 其三
缪徵甲（清代）

要催春色遍天涯，不独分阴到碧纱。归燕暂教酣午梦，狂蜂未碧乱朝衙。

无声早洗千林雪，着地能开万国花。脉动西畴生意足，如膏先溉野人家。
姑苏杂咏 香水溪（在吴故宫）
高启（明代）

粉痕凝水春溶溶，暖香流出铜沟宫。
月明曾照美人浴，影与荷花相向红。
玉肌羞露谁能见，只有鸳鸯窥半面。
绛绡围掩怯新凉，归卧芙蓉池上殿。
空洗铅妆不洗妖，坐倾人国几良宵。
骊山更有汤泉在，千古愁魂一种销。
望吴亭次黄二尹韵
钱宏（宋代）

东望长安山复山，数峰还出两峰间。
搅衣来即三年戌，引客聊为一日闲。
身似暮云低更好，心如归鸟倦知还。
圣朝倘得收遗物，叹息搔头鬓已斑。
余曩官都下有一铁瓶甚古贮汤宿火以供朝谒归
姜特立（宋代）

冶铸求来不记年，贮汤宿火早朝天。
如今冷落浑无用，且与鸱夷伴醉眠。
出古田道中
陈宓（宋代）

尽历崎岖到古田，平生未识此攀缘。
白云破处青岚见，知有山围峻属天。
南乡子 春闺
沈榛（清代）

绿树荫庭稠。暖日烘晴蜂蝶游。香梦乍回帘未卷，悠悠。

起立悲香倚画楼。

紫茸注清瓯。槛外新篁翠欲浮。春色三分看过尽，休休。

点点飞花点点愁。
句
释义怀（宋代）

衣穿瘦骨露，屋破看星眠。
羊城使者庙
刘克庄（宋代）

山川殊壮丽，井邑亦繁雄。
独有羊城庙，萧然瓦砾中。
元日得雨
袁说友（宋代）

知时膏泽下新正，便觉欣欣物意生。
细雨寒梢半檐滴，单床孤梦五更声。
两年元日嗟萍梗，万里殊乡付酒觥。
不似斗杓容易转，只今迎岁指东城。
送庞祐甫五首 其二
韩元吉（宋代）

游子思故乡，天涯两相逢。时平甘恤纬，定交各涂穷。
望山间西际寺
王洋（宋代）

闻说林间寺，攀萝一径斜。
有僧眠雪月，无客赏风花。
太室虚名在，方袍岁事赊。
空王无系著，破屋便传家。
绍兴朝日十首
佚名（隋代）

扶桑朝暾，和气肸饬。
奉此牲牢，为俎孔硕。
芬声进闻，介我黍稷。
所将以诚，兹用享德。
社中诸子再饯别限韵
李云龙（明代）

残红飘尽暮莺娇，如练澄湖入望遥。画舫客来歌互答，绣帘人醉目相挑。

重逢洛浦怜捐佩，欲别秦楼懒听箫。莫向杨花问离绪，请君看取短长条。
即事
舒岳祥（宋代）

二月东风始见梅，山童折得数枝来。
铜瓶棐几修清供，香鼎中间易卷开。
蝶恋花 元夕
沈宜修（明代）

疏影横帘烟景暮。万树银花，一夜东风吐。粉片落梅吹绣户。

画堂香缕飘红雾。

人约黄昏明月妒。何似芸笺，彩袖题三五。莫问沉沉壶漏度。

夜深还草鹪鹩赋。
送通判刘国博
释重顯（宋代）

为星当贰职，权化不相饶。
白屋如多恨，清风何处消。
岸鸥窥天旆，天辟看陞朝。
别有生灵意，寒枝未变条。
早发
李郢（唐代）

野店星河在，行人道路长。孤灯怜宿处，斜月厌新装。

草色多寒露，虫声似故乡。清秋无限恨，残菊过重阳。
孙志甫主簿挽词 其二
释道潜（宋代）

笃学谁如子，穷经志亦勤。干将曾未试，宝气已沈沦。

天远终难问，眉酸谩自颦。伫瞻兰玉秀，褒及墓中身。
闰二月十六日清明
方回（元代）

日日楼头柳色浓，年年为客负春风。
莺花时节兵还动，诗酒生春老更穷。
逆料未来犹有几。悬知所过即成空。
故乡寒食浇松处，亦想儿曹念乃翁。
题画菊
吴希鄂（清代）

一墀宿雨长寒芜，人瘦西风冷篆炉。落叶荒苔秋似梦，骚情逸韵两模糊。
次韵董仪都官见赠
赵抃（宋代）

海陵余昔嗣英僚，旧尹咨新治有条。此别风波嗟各路，但闻名誉籍当朝。

美夫郡接濒江地，幸矣民多乐岁谣。南国故人千里隔，举头云岭郁岧峣。
建昌军
陈轩（宋代）

土狭山高更夹溪，登临缭绕与云齐。时时仰视天如练，往往穷川径似梯。

石凿龛岩茅作屋，泉喷硗埆稻分畦。居人不信王畿地，千里平盘载马蹄。
送宋寺丞通判邛州
祖无择（宋代）

半刺侯藩重，临邛驿路赊。
将经灞陵树，先看洛阳花。
土物张骞竹，民封卓氏家。
为君伤远目，日日断褒斜。
蝶恋花
佚名（宋代）

姑射仙人游汗漫。白凤翩翩，银海光凌乱。龟手儿童贪戏玩。风檐更折梅梢看。
漠漠银沙平晚岸。笑拥寒蓑，聊作渔翁伴。横玉愁云吹不断。归舟又载苹花满。
黄干见约小饮就宿
赵汝燧（宋代）

病后何人慰寂寥，长须持简忽相招。溪山见说为楼爽，杖屦宁辞去郭遥。

柳絮一天晴舞雪，松声十里夜闻潮。谈诗直到疏钟动，酒困频将茗椀浇。
九日登金山
陈仁锡（明代）

滁阳已订金山约，此日登临似梦游。迟我瓜州三候月，朅来鳌顶九逢秋。

妙高日影招多景，甘露玄言落远洲。持节江干浑不寐，邀同壮士击中流。
常乐里闲居偶题十六韵兼寄刘十五公舆、王十
白居易（唐代）

帝都名利场，鸡鸣无安居。
独有懒慢者，日高头未梳。
工拙性不同，进退迹遂殊。
幸逢太平代，天子好文儒。
小才难大用，典校在秘书。
三旬两入省，因得养顽疏。
茅屋四五间，一马二仆夫。
俸钱万六千，月给亦有余。
既无衣食牵，亦少人事拘。
遂使少年心，日日常晏如。
勿言无知己，躁静各有徒。
兰台七八人，出处与之俱。
旬时阻谈笑，旦夕望轩车。
谁能雠校间，解带卧吾庐。
窗前有竹玩，门外有酒沽。
何以待君子，数竿对一壶。
偈颂一一二首 其十
释清远（宋代）

木伎机，石女儿。三冬阳气盛，六月降霜时。有语非干舌，无言切要词。

会我最后句，出世少人知。午斋晨粥无馀事，笺茗炉香话道奇。
饯冯圆中吏部出守
史浩（宋代）

蚤岁登巍第，即潜正黑头。一封忧国虑，五马便乡州。

笔底平生学，胸中康济谋。胜须勤蓄积，圣主欲兼收。
重游盘山寺
魏源（清代）

青壁障我前，丹崖枕我席。瀑雪响我左，松云滃我腋。

溪声以为楼，溪光以为宅。山重水复中，放出一泓碧。

僧送出山泉，泉迓入山客。同音有殊听，高下善相即。

心间水益空，谷静音如积。去年听盘泉，泉声尚凄激。

今年听盘泉，盘泉更清寂。
寄晁说之
陈师道（宋代）

阅世真难记，如君自不忘。
尚於书太简，正以懒相妨。
与有还家乐，终无郤老方。
莫须忧潦倒，未许细商量。
星斋远我出山，且盛夸我用世之才以相歆，动其意为我贫也，率赋答之 其一
全祖望（清代）

故人眷念萧寥况，珍重双鱼劝盍簪。屯女岂应重策马，蒙夫未必竟多金。

寸长尺短谁相谅，北马南辕我弗任。不道廿年叨雅素，尚将茅束诱春心。
钿带长中腔
万俟咏（宋代）

簇真香。似风前拆麝囊。嫩紫轻红，间斗异芳。风流富贵，自觉兰蕙荒。独占蕊珠春光。

绣结流苏密致，魂梦悠飏。气融液散满洞房。朝寒料峭，殢娇不易当。着意要得韩郎。
明妃曲
陈造（宋代）

汉宫第一人，只合侍天子。
四弦春风手，可用入胡耳。
天生国艳或累，金赂画工宁不耻。
玉颜初作万里行，朔风黧面尘昏。
路人私语泪栖睫，况妾去国怀君恩。
穹庐渐耐胡天冷，政复难忘心耿耿。
夜深拜月望长安，顾叹当时未央影。
胡雏酌酒单于舞，铭肺千年朝汉主。
传闻上谷与萧关，知顷耕桑皆乐土。
向来屯饷仍缯絮，庙算年年关圣虑。
但令黄屋不宵衣，埋骨龙荒妾其所。
太尉侍中宋公挽辞三首 其二
韩琦（宋代）

仁皇求治始，公出冠儒英。仕路知卿相，时名独弟兄。

两朝推重德，当世服纯诚。身后传家者，群书但满籯。
寄祁羡仲兼讯卢唐宪庞与虔 其五
曾仕鉴（明代）

卢庞并尔公车诏，意气何人贡禹冠。肯学少年虚痛哭，汉家卿相满长安。
江城子（和默轩初度韵）
刘辰翁（宋代）

书题拂拂洞庭香。孕云黄。粲珠光。唤谪仙人，除是贺知章。未老得闲闲到老，无一事，和诗忙。

是中曾著老人双。送千觞。乐谁妨。世上输赢，不似烂柯长。晚入耆英年最少，空结客，少年场。
忝役湘州与宣城吏民别诗
谢朓（南北朝）

弱龄倦簪履，薄晚忝华奥。閒沃尽地区，山泉谐所好。

幸遇昌化穆，惇俗罕惊暴。四时从偃息，三省无侵冒。

下车遽暄席，纡服始黔灶。荣辱未遑敷，德礼何由导。

汩徂奉南岳，兼秩典邦号。疲马方云驱，铅刀安可操。

遗惠良寂寞，恩灵亦匪报。桂水日悠悠，结言幸相劳。

吐纳贻尔和，穷通勖所蹈。
宿宝峰寺
湛若水（明代）

秋深天气肃，雨馀亭馆凉。逍遥登梵阁，寂寞坐僧房。

地高天宇空，云露沾衣裳。虚磬发林杪，传灯泛云光。

端居疑寂灭，感节故悲伤。色空云同体，根尘何必忘。
赵子昂陈仲美合作水凫小景
仇远（元代）

一纸郇云傲劫灰，慈亲一见一心摧。
如今王谢堂前燕，飞入人家更不回。
独坐敬亭山
李白（唐代）

合沓牵数峰，奔地镇平楚。
中间最高顶，髣髴接天语。
雨中同诸老衲为左公持诵经咒
释函可（明代）

茆堂漠漠雨沉沉，破卷寒云一世心。殓后还来沙际鹤，爨馀空挂壁间琴。

久知此日无堪恋，又丧斯人更不禁。梵呗鱼声浑是泪，悲凉岂独自于今。
润州狠石
石延年（宋代）

水光浮柱础，天影带楼台。
触石云孤起，吹潮雨四来。
题唐寅松溪独钓即用其韵
弘历（清代）

松下科头把钓居，任呼渔父任呼鱼。因之识得鱼儿乐，不在蒙庄一卷书。
灯火
韩淲（宋代）

灯火水边城，闾阎月始明。旧年行乐事，新岁合欢声。

雪后犹含冻，风前未喜晴。崇朝雨如泻，沟浍又皆盈。
盘墅·睦邻
黄由（宋代）

才到松陵即是家，民间何处不桑麻。
欣欣老稚迎门笑，斗酒相欢亦孔嘉。
赋归四绝呈句容诸友
陆文圭（元代）

兴尽归期渐有涯，梦中昨夜已还家。
儿童笑引池西去，蒸匠独馀一朵花。
冬怀三首 其二
张耒（宋代）

扬雄老不遇，寂寞玩文史。厕身虎狼间，乃卒脱其死。

中恬遗外慕，独乐异众喜。但有载酒人，何用求知己。
登清水岩谢晴承知丞惠诗次韵为谢
陈宓（宋代）

田里今年少叹嗟，前溪敢放夜痕加。
天开璧玉三千岫，水绕黄云一万家。
古寺安闲茶可饱，深村取次酒能赊。
归来晚及西津渡，百丈虹梁喜有涯。
题画赠岳道士
倪瓒（元代）

义兴岳道士，野鹤如长身。我知弥明徒，不是侯喜伦。

结喉吟肩耸，铁脊霜髯新。手中石棋子，头上漉酒巾。

久居离墨山，自谓无怀民。丧乱不经意，松陵留十旬。

香云作舆卫，长松为主宾。既滋数畦菊，复种二亩芹。

乐哉以忘死，道富宁忧贫。为我具舟楫，相期桃花春。
杂感十首以野旷沙岸净天高秋月明为韵
陆游（宋代）

洙泗日已远，儒术日已丧。
学者称孔墨，为国杂伯王。
书生幸有闻，力薄不能倡。
默默世俗间，汝职无乃旷。
迟明出都谢雪龙门佛祠途中复遇雪
宋庠（宋代）

路阔三条陌，云低九鼎门。
铙风催骑乡，裘霰减貂温。
谷晓天花乱，林空苑絮繁。
周麰农意切，一一愿流根。
赋得浣纱女
谢与思（明代）

西施自爱浣春纱，误入吴宫醉月华。艳色不缘金屋贵，五湖烟树是侬家。
题傅凯亭画山水
觉罗成桂（清代）

半世撄尘网，襟怀总不羁。但看《高士传》，每与鹿门期。

妙手写生处，幽人坐息时。上衣山翠好，林壑结相思。
河阳秋思六首
宋庠（宋代）

出处因年警，多惭与愿违。
於陵终不仕，疏傅几时归。
江柳寒阴瘦，畦菘晚叶肥。
寄声溪上鸟，且莫背人飞。
西戎乞降
刘敞（宋代）

南国传消息，西戎送好音。怀柔知帝力，启佑亦天心。

御酒葡萄远，离宫苜蓿深。仍闻编旧里，五岳望君临。
咏木鱼二首
王夫之（明代）

绀宇虚堂敞肃阴，莲趺直下启孤音。霏微乐句香烟合，萧飒清喧坠叶侵。

梦觉乍如星漏永，帘垂閒遣梵筵深。初机涂毒难酬得，定借惊鱼警夙心。
庆元六年七月至儋耳问前守之政改元四年罢归
曾丰（宋代）

吾轻瘴海易烟岚，去岁今辰访古儋。
壹意良民谁似汉，百年循吏莫如谭。
鹗书已费几将上，熊轼犹便再落南。
报政不须入郎选，上方濡笔与公簪。
秋风辞
郭之奇（明代）

长夜悠悠白日迷，悲哉秋之为气乃风为。窈谷彷徨飞叶舞，平原烟邑野云垂。

已入深闺撩远梦，还依绝塞起关思。登临忽就幽人怨，流年翻生壮士悲。

壮士幽人多惋慨，深闺绝塞易惊痗。古今摇落出秋心，心心强半皆风碎。

独有酒在歌筵不易忧，至于人沉宦海不可浮。何爱能分欢喜席，何利能关富贵谋。

故乡思莼闻一叹，汾河哀棹见中流。于戏恍悢兮秋声，乃无根而纵横。

交关塞之魂梦，深士女之性情。扬诗骚之陶郁，怆时序之送迎。

不顾荡荡帝王胸，兴亡老壮乐悲同。征夫思妇无穷止，哀伤群怨与时终。

此外之人难为力，惟有黠贪与愚愎。九十秋风彼百惑，于戏大块将黯默。

窃歌此辞助秋吟，回风下土尽悲音。平原窈谷欲飞襟，吹彻千古万下心。
和柳子玉官舍十首 其七 怪石
黄庶（宋代）

山阿有人著薜荔，廷下缚虎眠莓苔。手磨心语知许事，曾见汉唐池馆来。
酬晁单州二首 其一
刘攽（宋代）

九载一相逢，侵寻头已童。喜君真傲吏，老我未成翁。

简易文书省，悲欢酒盏空。平生怀旧意，尽见醉醒中。
独酌
吴锡畴（宋代）

独酌悠然醉，应无语笑哗。
百年柯上蚁，万事琖中蛇。
诗定重删草，灯挑又作花。
不烦眠遣客，长啸岸乌纱。
赠仆射侍中刘相公挽词三首
梅尧臣（宋代）

处外诸侯重，居朝圣主知。
妖逢庚子日，梦异武丁时。
归椁关山远，凝笳道路悲。
欲传千古迹，佐世本无为。
次韵如岳醵饮西峰寺分韵成诗十四首见寄 其三
陈著（宋代）

春夏交承红与绿，岁寒三友松与竹。我是蟾宫老桂枝，独受上天风霜足。
白雾驿
陶弼（宋代）

一曲青溪一曲山，鸟飞鱼跃白云间。
溪山岂要行人到，自是行人到此间。
南岳书院枕上偶次应谨庵督学韵二首 其一
湛若水（明代）

三径低回双豸入，一心灯火四人同。天留好客须微雨，风捲残人邮一松。

灵药由来知有待，诸天此去尚无穷。公程王事无休日，骏马轻蹄只欲东。
戏咏鼠须笔
谢薖（宋代）

编须将取猬毛磔，裁管縳成鸡距长。谁言鼠须不足齿，也复论功翰墨场。
曹娥庙
释文珦（宋代）

坟柏起阴风，舟行谒祭同。
乡人今变俗，孝女旧沈躬。
名寄长江远，神还野庙空。
尚余黄绢字，零落断碑中。
军旅
蒋深（清代）

书生事军旅，奉檄楚江游。人度危滩月，猿啼独夜舟。

遥闻刁斗静，犹喜甲兵收。不作从征咏，登楼客已愁。
法驾导引（寿刘倅仲简）
刘辰翁（宋代）

五月五，五月五，细雨绿菖蒲。早是高花开九节，花堪结子节堪扶。持此揆□初。

长命缕，长命缕，儿女漫区区。何似屏星南极里，清如寒露在冰壶。一府号仙儒。
送刘美中舍人赴漳州二首 其一
王庭圭（宋代）

一麾初出银台路，手把漳南玉兽符。闾里高门容驷马，旗旄夹兽拥前驱。

两科名姓惊天地，西掖文章似典谟。诗卷从教传海贾，钓竿未肯拂珊瑚。
琴河感旧·其一
吴伟业（清代）

白门杨柳好藏鸦，谁道扁舟荡桨斜。
金屋云深吾谷树，玉杯春暖尚湖花。
见来学避低团扇，近处疑嗔响钿车。
却悔石城吹笛夜，青骢容易别卢家。
咏禁中红叶赋得霜叶红於二月花
弘历（清代）

寥天爽气到枫宸，恰有霜枝点缀新。色借花栏红乍染，影依玉缀冷初匀。

郁森未许游蜂集，绚烂还教宿鸟驯。更喜西成逢稔岁，万家雨露沐阳春。
各远祸
徐照（宋代）

拙鸠营巢杉刺棚，曙出昏入俱不鸣。双雏脱壳羽翅生，母来哺喂雏无声。

鸠能默默各远祸，一日高飞啄庭果。
今日良宴会
郑学醇（明代）

置酒高堂上，宾旧罗华筵。雕盘荐野簇，棘匕进熊蹯。

柔风洽四座，丝竹清且繁。新声响入云，听者有馀欢。

人生匪金石，安得长令颜。何不建奇策，杖剑先登坛。

无为事圭窦，槃躄长哀叹。
予久客思归以秋光都似宦情薄山色不如归意浓
仇远（元代）

未仕每愿仕，既仕复思归。
了知归来是，宜悟求仕非。
干禄本为贫，元非慕轻肥。
已昧好为戒，复贻素餐讥。
时艰士失业，十家九寒饥。
岂无禹稷思，力薄愿乃违。
吾门可罗雀，载酒人来稀。
下考劣已书，归心痴如飞。
眷言长途马，老矣思脱鞿。
昼短歌意长，式微兮式微。
踏莎行 送嘉善陈云铭之青浦
沈岸登（清代）

沙拥层冰，烟笼别浦。夜深凉月卢沟渡。天涯九日记衔杯，当筵落帽曾同赋。

千里莼羹，五茸枫树。归帆行尽江南路。高斋只作故乡看，柳塘花暖应飞度。
松江三首 其三
朱松（宋代）

晴江渺渺跨江干，春涨平湖万顷寒。欲挽银潢供砚滴，坐如震泽在毫端。
貂裘换酒
吴藻（清代）

几辈推清望。正才人、评花醉月，冷吟闲赏。一带河桥横雁齿，画冷辋川新样。

有幅幅、柔蓝低漾。小拓轩窗三两处，把笔床、茶灶都安放。

添设到、绛纱帐。

十年前打吴门桨。挂烟波、轻帆叶叶，归来无恙。问讯盟鸥回旧日，续了兰陵高唱。

算诗虎、酒龙谁让。却怪云泥分手异，又无端、小别成怊怅。

能不作，望风想。
去妇叹五首 其四
王守仁（明代）

去矣勿复道，已去还踌蹰。鸡鸣尚闻响，犬恋犹相随。

感此摧肝肺，泪下不可挥。冈回行渐远，日落群鸟飞。

群鸟各有托，孤妾去何之？
正夫饮遐举家留佳什仆酷爱其金斗玉泉之句辄
郑獬（宋代）

相逢渐向白头年，世路谙来尽付天。
六印虽多终是客，一壶才倒即为仙。
穿天入月捉诗句，搥鼓插旗飞酒船。
长愿醉眠浑不醒，虚名安用俗儿传。
元夕后湖上作
许棐（宋代）

自从楼阁罢烧灯，未有今朝一日晴。暖拆葑边冰翼破，寒留山顶雪痕轻。

娇骢已印寻芳迹，小妓新翻鬻唱声。每个旗亭商一醉，也应排日到清明。
生查子（药名寄章得象陈情）
陈亚（宋代）

朝廷数擢贤，旋占凌霄路。自是郁陶人，险难无移处。也知没药疗饥寒，食薄何相误。大幅纸连粘，甘草归田赋。
醉蓬莱·正金风无露
赵长卿（宋代）

题于壁

正金风无露。玉宇生凉，楚郊无暑。催起行人，恰槐黄时序。万里晴霄，几人争睹，快鹏抟一举。明月圆时，素秋中夜，凌云新赋。

那更渊源，词锋轻锐，笔阵纵横，学通今古。誉望飞腾，是麟宗文虎。魁荐归来，华堂香里，与管弦为主。待看明年，彤墀射策，鳌头独步。
游秀州东湖
沈括（宋代）

柳色青天雨乍晴，鸭头细草绕堤生。林间野日依依见，水底春光寸寸明。

犹喜乱花时入眼，可能万事顿忘情。无端景物相料理，屡欲颠狂兴不成。
和阳字韵
杜范（宋代）

又还秋色到萸觞，检点东篱次第黄。
碧水连天无限思，栏杆无奈带斜阳。
河汾五贤咏五首 其一 卜子夏
薛瑄（明代）

浩浩西河流，遥遥东鲁山。山河远相隔，千里独游还。

升堂奥可入，岂曰文辞观。相从陈蔡厄，松柏知天寒。

索居晚归来，侯国师甘盘。去之几千载，高风洒尘寰。

瞻望不可及，青云映西关。
景祐以后乐章六首 其四 酌献用《衍安》。
郊庙朝会歌辞（宋代）

翊佐先朝，章明壶教。淑顺谦勤，徽音在劭。树风不止，劬劳匪报。

黍稷令芳，嘏兹乃告。
题王石谷秋山行旅图
秦涌（清代）

奚奴匹马好追游，宛转山凹涧水流。野店酒阑斜照晚，板桥人去暮云秋。

深林叶落露烟寺，远岫岚生入画楼。满眼松涛疑滴翠，寒窗无事当寻幽。
思归二首
苏辙（宋代）

我老不待言，有女年四十。
念我客汝南，无与具朝食。
翩然乘肩舆，面有风土色。
许蔡虽云近，传舍三经夕。
衰老累汝曹，愧叹心不怿。
磨刀鱠缕红，洗盏酒花白。
母老行役难，女来生理葺。
外孙跨鞍马，遇事亦闲习。
居然数口家，解我百忧集。
厄穷须父子，他人非所及。
智远上人
释祖钦（宋代）

智聪则远，机圆自转。
似走盘珠，如万花苑。
开落不在春秋，动静不滞去留。
云悠悠，水悠悠。
天外月如钩，雪峰衮出三个木毬。
答守关陈司马谅之
贺钦（明代）

碌碌行藏两鬓星，甘心待尽水边亭。匡时有志迂何补，学道无闻醉未醒。

鄙陋敢知符梦寐，高明误许见仪刑。眼中好德陈司马，山海茫茫云树青。
和渔翁四绝 其二
刘黻（宋代）

得鱼换米傍村归，篷底烟生湿草炊。醉倒船头呼不起，斜阳捉虱有孙儿。
崆峒云居为曾巽卿赋
陈谟（明代）

云居崆峒下，野鹤鸡群中。堕甑前境忘，弃瓢烦虑空。

苍狗任时态，白衣谢尘容。卷幔度冉冉，开镜浮溶溶。

阴榻清媚夏，晴扉粲娱冬。亩耕足岁年，林卧窥鸿濛。

少日忽复远，聚沙想群童。杖策笑安期，出门交蒯通。

晚悟要为达，朝华那可崇。尝恨史家流，老韩将无同。

如何曹相国，堂上留盖公。
酬白太傅
元稹（唐代）

太空秋色凉，独鸟下微阳。三径池塘静，六街车马忙。

渐能高酒户，始是入诗狂。官冷且无事，追陪慎莫忘。
雨肥
高吉（宋代）

雨肥蔬解甲，坡暖竹添丁。
物熊俱自得，人痴终不醒。
独行宁愧影，真懒遂忘形。
巢燕归何晚，柴门风为扃。
和许膝啸韵
马廷鸾（宋代）

前年儤直玉堂庐，下直归迟母倚闾。
早识千钟误三釜，斑衣换得锦衣无。
足弱
姜特立（宋代）

足弱老态增，颠仆人共骇。
无趾真吾师，天刑乌可解。
禁直偶作三首
曹勋（宋代）

寓直承明意味清，风传禁漏作春声。
梅梢影转三更月，身在蓬壶梦不成。
江南杂体二首 其一
王建（唐代）

江上风翛翛，竹间湘水流。日夜桂花落，行人去悠悠。

复见离别处，虫声阴雨秋。
已晴复阴 其二
许及之（宋代）

弄晴斜日展仍收，一向寒云凝不流。次第今宵还是雨，自添香灺煖衣篝。
怨词
朱纯（明代）

井上梧桐树，密叶何沈沈。伤心昨夜月，照见双栖禽。
新月
弘历（清代）

行营三度看蛾月，夜渐添长景倍新。帐殿篆凝辉雉尾，网城漏递晃鱼鳞。

一天秋思吟新魄，万幕寒衾忆从臣。忽听远村砧杵动，授衣时节恰临豳。
宜城冬至
顾璘（明代）

去年冬至攸城雨，今岁宜城晓日辉。暮景两年愁作客，故山千里幸言归。

莺花入梦撩春兴，儿女承欢动舞衣。北阙简书恩似海，老翁非欲羡轻肥。
怀彻尔托里
李士瞻（元代）

同日除书下九天，可堪同事更同肩。延春阁底谋初画，海子桥头辔每联。

酒戒饱闻微醉后，言箴犹在别时边。细思忠告如君少，沧海平安几日传。
与道者别
李端（唐代）

闻说沧溟今已浅，何当白鹤更归来。

旧师唯有先生在，忍见门人掩泪回。
和胡学士馆中庭树
余靖（宋代）

仙材封植九重深，苒苒何年别故林。
晓色半笼青琐闼，春光长在玉山岑。
静临高阁飜清吹，坐见羁禽息密阴。
休羡井梧能待凤，凌霜坚守岁寒心。
水龙吟·燕忙莺懒芳残
章楶（宋代）

燕忙莺懒芳残，正堤上、柳花飘坠。轻飞乱舞，点画青林，全无才思。闲趁游丝，静临深院，日长门闭。傍珠帘散漫，垂垂欲下，依前被、风扶起。
兰帐玉人睡觉，怪春衣、雪沾琼缀。绣床旋满，香毬无数，才圆却碎。时见蜂儿，仰粘轻粉，鱼吞池水。望章台路杳，金鞍游荡，有盈盈泪。(香毬 一作：香球)
捣砧词
龚宗元（宋代）

星河耿耿寒烟浮，白龙衔月临霜楼。
谁家砧弄细腰杵，一声捣霜江城秋。
双桐老翠堕金井，高低冷逐西风紧。
静如秋籁暗穿云，天半惊鸿断斜影。
哀音散落愁人耳，何处离情先唤起。
长信宫中叶满阶，洞庭湖上波平水。
万里征夫眠未成，摇风捣月何丁丁。
楚关秦岭有归客，一枕夜长无限情。
次韵和赵令佥防御春日感怀
晁补之（宋代）

春塍雪消龟兆坼，冻柳冰蒲俱好色。
走马城东眼乍惊，可怜前日非今日。
结交从古天地间，百年谁见一人闲。
王城尘土化衣袷，五鼓驱车休夜阑。
况我崎岖二三子，圣恩释累从瓯蛮。
雄豪久铩酒量窄，耎懦新长诗辞悭。
王孙物外有高兴，数携王赵两红颜。
上书自去千牛卫，挂席欲过三神山。
灰余方烈灶下响，雾廓初见岩中斑。
醉吟谁共可怜春，江南太守旧诗人。
赓酬不减笙磬答，秀发更为烟霞新。
万卷藏书韦杜曲，忆子陈诗一言足。
得意鲈鱼故未餍，多情桃叶应相逐。
努力闲平盛世名，归及春风双鬓绿。
寄杨明府子庸时应辟北上
谢榛（明代）

闻道辞花县，因风寄短吟。虚怀惟片月，行色有孤琴。

父老别时惟，郎官到日心。都城向晚肃，御水入秋深。

霜冷催南雁，天高接上林。荐书应不负，霄汉听来音。
暮春四首 其二 浴乎沂
李孙宸（明代）

天地有水水有沂，一浴亦何预人事。狂士偶然兴会心，留与今人问沂水。
山居杂诗九十首
曹勋（宋代）

日铸得新茗，色味建水空。
未论七碗足，先借两腋风。
烹在击拂外，得泛齿颊中。
若论破睡魔，自可书元功。
京绥铁路项局长太夫人六秩荣庆诩诗二律 其一
陈毓瑞（清代）

西池金母證前身，到处逢人说有因。此日绮筵陈锦绣，当年节操励松筠。

斑衣绕膝称贤子，扶仗从头溯苦辛。花甲良辰周复始，频添鹤算颂千春。
是夕再题
赵蕃（宋代）

只道阴能蔽，那知吹忽开。
萧萧故差胜，皎皎适何来。
起看宁辞倦，放吟无自哀。
虽然不可久，白露点苍苔。
游华岩庵二首 其二
曾受益（明代）

华岩四面绝尘因，坐破蒲团一上人。数亩町畦为事业，几村烟火作芳邻。

盘供藻荇青蔬肃，客对荷裳白发新。听法不知天色改，仆夫鞅掌速归轮。
皇帝在建邸请升堂偈
释宗杲（宋代）

豁开顶门眼，照彻大千界。
既作法中王，於法得自在。
堠
李道（宋代）

过客烦瞻视，当途独有名。
几人行大道，用尔算前程。
土石仪形久，山河里数明。
从兹知正路，捷径谩纵横。
行香子
曹勋（宋代）

也爱休官。也爱清闲。谢神天、教我愚顽。眼前万事，都不相干。访好林峦。好洞府，好溪山。

日月如盘。缺又还圆。自然他、虎踞龙蟠。河东上下，一撞三关。看也非慳。也非易，也非难。
出关
梁有年（明代）

关门一线带全辽，断续云山引使轺。短草春深能长少，冥鸿天外欲归遥。

烟台历映城闉密，汉陌平连猎骑骄。信是力分防易弱，何时东顾隐忧消。
题自写山水箑寄怀胡古泉
朱福田（清代）

有客迢迢隔剑关，相思无计慰离颜。却从鸟道干盘外，写寄江南平远山。
度岭赠闺人 其六
屈大均（明代）

啼乌愁自白门归，故国楼台惨夕晖。无主岂能生羽翼，非时安可舍芝薇。

蛾眉忍作要离剑，蝶翅堪裁葛令衣。自古仙人贵偕隐，不关思甚恋闺帏。
奉使新安自桐庐县经严陵钓台宿七里滩下寄使院诸公
刘长卿（唐代）

悠然钓台下，怀古时一望。江水自潺湲，行人独惆怅。

新安从此始，桂楫方荡漾。回转百里间，青山千万状。

连岸去不断，对岭遥相向。夹岸黛色愁，沈沈绿波上。

夕阳留古木，水鸟拂寒浪。月下扣舷声，烟中采菱唱。

犹怜负羁束，未暇依清旷。牵役徒自劳，近名非所向。

何时故山里，却醉松花酿。回首唯白云，孤舟复谁访。
从军行二首 其二
王褒（两汉）

黄河流水急，骢马远征人。谷望河阳县，桥渡小平津。

年少多游侠，结客好轻身。代风愁枥马，胡霜宜角筋。

羽书劳警急，边鞍倦苦辛。康居因汉使，卢龙称魏臣。

荒戍唯看柳，边城不识春。男儿重意气，无为羞贱贫。
客有问余诗者赋此答之
戴亨（清代）

岂有元音重庙堂，干求当世避炎凉。荒山暮雨劳行役，紫塞秋风过战场。

远道怀人生死泪，陈编吊古废兴肠。更多身外閒歌哭，慷慨无端每醉乡。
张相公出镇荆州寻除太子詹事余时流夜郎…诗余答以此诗
李白（唐代）

张衡殊不乐，应有四愁诗。惭君锦绣段，赠我慰相思。

鸿鹄复矫翼，凤凰忆故池。荣乐一如此，商山老紫芝。
秋夜既寝醒见窗月大佳起玩成咏
缪公恩（清代）

梦回虚白生，华月满窗纸。爱此烂银光，披衣更深起。

树影落参差，错认一庭水。凉风袭襟裾，清气沁肌髓。

万籁寂无声，心在空灵里。
杂咏一百首·苌弘
刘克庄（宋代）

宗周危可悯，苌叔死非难。
臣血三年碧，臣心一寸丹。
巴东寒食
寇准（宋代）

春雨萧萧寒食天，远行犹在楚江边。
人思故国迷残照，鸟隔深花语断烟。
薄宦未能酬壮节，良时空自感流年。
因循未学陶潜兴，长见孤云倍黯然。
孤山后舟中写望
葛天民（宋代）

水接遥空分外宽，孤山月出静中看。
疑从弱水移圆峤，似共姮娥住广寒。
秋雨秋风初过后，荷花荷叶半凋残。
西村数点归鸦湿，老子新题墨未乾。
和神水馆逢齐叶二国信
苏颂（宋代）

几旬驰传困风埃，忽听南轺病眼开。
千里边疆难际遇，一封京信况同来。
论情不异声投谷，适遇过於渴望梅。
谈笑未经催命驾，归心虽切且徘徊。
夜坐读书闻瓶梅之香口占五绝
赵蕃（宋代）

非风非月自腾香，我亦何心适与当。
此味绝佳谁得解，顾须攀折走林塘。
满江红　东武会流怀亭
苏轼（宋代）

东武南城，新堤固、涟漪初溢。隐隐遍、长林高阜，卧红堆碧。枝上残花吹尽也，与君更向江头觅。问向前、犹有几多春，三之一。官里事，何时毕。风雨外，无多日。相将泛曲水，满城争出。君不见兰亭修禊事，当时坐上皆豪逸。到如今、修竹满山阴，空陈迹。
承惠梨栗前诗止及梨今并及之荒词喧黯又增战栗
文彦博（宋代）

盈襜始自终南采，兼量初从御宿般。寄到邺城人未识，阿通欣跃已先看。
太师中书令魏国公册赠尚书令追封真定王赵挽
王禹偁（宋代）

重位经三入，高年过七旬。
有言皆为国，无日不忧民。
温树萧萧影，甘棠漠漠春。
遥知神德庙，配飨更何人。
送怡斋周居士兼简汤东涧
释普度（宋代）

我羡怡斋去又来，涧边无一点尘埃。高风凛凛照今古，有口不谈声似雷。
咏怀·徘徊蓬池上
阮籍（魏晋）

徘徊蓬池上，还顾望大梁。
绿水扬洪波，旷野莽茫茫。
走兽交横驰，飞鸟相随翔。
是时鹑火中，日月正相望。
朔风厉严寒，阴气下微霜。
羁旅无俦匹，俯仰怀哀伤。
小人计其功，君子道其常。
岂惜终憔悴，咏言著斯章。
答刘书记见赠
李山甫（唐代）

吟近秋光思不穷，酷探骚雅愧无功。茫然心苦千篇拙，

暝坐神无万象空。月上开襟当北户，竹边回首揖西风。

知音频有新诗赠，白雪纷纷落郢中。
题张招讨墓碑
陆文圭（元代）

轻兵戒深入，险寇勿穷追。失势因鱼服，留名有豹皮。

空归先轸面，竟裹伏波尸。庙食真无愧，嵯峨死节碑。
历九秋篇
傅玄（魏晋）

历九秋兮三春，遣贵客兮远宾。顾多君心所亲，乃命妙伎才人。

炳若日月星辰，序金罍兮玉觞。宾主递起雁行，杯若飞电绝光。

交觞接卮结裳，慷慨欢笑万方。奏新诗兮夫君，烂然虎变龙文。

浑如天地未分，齐讴楚舞纷纷。歌声上激青云，穷八音兮异伦。

奇声靡靡每新，微披素齿丹唇。逸响飞薄梁尘，精爽眇眇入神。

坐咸醉兮沾欢，相樽促席临轩。进爵献寿翻翻，千秋要君一言。

愿爱不移若山，君恩爱兮不竭。譬若朝日夕月，此景万里不绝。

长保初醮结发，何忧坐成胡越。携弱手兮金环，上游飞阁云间。

穆若鸳凤双鸾，还幸兰房自安。娱心极意难原，乐既极兮多怀。

盛时忽逝若颓，寒暑革御景回。春荣随风飘摧，感物动心增哀。

妾受命兮孤虚，男儿堕地称珠。女弱虽存若无，骨肉至亲更疏。

奉事他人托躯，君如影兮随形。贱妾如水浮萍，明月不能常盈。

谁能无根保荣，良时冉冉代征。顾绣领兮含辉，皎日回光则微。

朱华忽尔渐衰，影欲舍形高飞。谁言往思可追，荠与麦兮夏零。

兰桂践霜逾馨，禄命悬天难明。妾心结意丹青，何忧君心中倾。
夜闻雨声
陆游（宋代）

高檐夜雨泻淋浪，起拥寒衾旋炷香。
春事岂堪频破坏，客愁不可复禁当。
长缾磊落输郫酿，轻骑联翩报海棠。
著意物华君莫笑，世间得丧更茫茫。
寒食值雨
强至（宋代）

山城寒食已冷落，更值暴雨过园林。
馀花似对晚春泣，好鸟时傍残枝吟。
况逢节物宜笑饮，莫待老大惜光阴。
明朝虽晴未可出，溪水溢路浮泥深。
乐居户文挽诗
项安世（宋代）

艺应天王拜，名高月旦评。
一官娱晚暮，千载遇恩荣。
未许行畴昔，犹应得久生。
年来频见此，老泪不禁倾。
治园二首
胡寅（宋代）

涉圃亲锄草，分畦剩种蔬。
润通邻沼近，色映野云虚。
瘴重难求药，心閒易看书。
但令羹有梜，那叹食无鱼。
题县八景 其三 江头渔聚
梁养正（明代）

鳞鳞满江头，往来轻一叶。不用杞人忧，壮怀方击楫。
楼朝议挽辞 其二
许景衡（宋代）

东南独耆德，湖海老门生。未厌遗簪旧，频烦倒屣迎。

音容忽冥漠，岁月又峥嵘。梦入鄞江路，依稀晚柝声。
沅州石屏歌在黔安作
王之棠（清代）

湖南山地辰沅多，辰沅之山何嵯峨。其间怪石备形状，{上八嵯几右王}磹礌砢纷岩阿。

小如道士羊，大如将军虎。正如菩萨庄，侧如罗刹怒，大都顽劣不足取。

那知潭阳有山石转奇，中红外白分妍媸。去其肤壳之粗厉，忽开真面流胭脂。

土人命匠刳山骨，朝镵暮斲山之窟。雕成万象尽嵌空，钩心斗角何咄咄。

画家作画粉本先，抹涂五采随增填。此将母赪作粉本，外施粲粲白章鲜。

凌虚楼阁屏中起，烟峦竹木穷怪诡。翔禽容与舞鹤翩，譬如妙墨皆离纸。

我疑九天阊阖开银宫，堆琼积玉森玲珑。其中物物均皓色，缤纷掩映朱崖红。

又疑隆冬凛冽雪箱迫，雪山雪苑排江白。峨嵋六月光不消，余霞散绮一层隔。

适来何处国工精，镌镵刻划通神明。千形亿熊一一毫发露，直令造化甄陶不得与人争功力，而于妙手惨澹经营成。

自生此石有此刻，人间两美庸易得。不然或遇校书鲁，共倕无所施斤斧。

古来美巧必兼赅，乃知良工需良材。无材但恨良工少，将毋名士生悲哀。

沅州此物本恒产，搜奇不入冬官选。一朝上贡荐天庭，坐看云岫菁英显，何须啧啧壶中九华才不简。
迁 其二
周紫芝（宋代）

扶病翻书卷，移家枕断城。云空千嶂晓，门静一江横。

叶密催春事，花飞恼客情。暮霞将霁色，招我作山行。
至日雪后简在伯二首 其二
赵蕃（宋代）

灰里拨阴何，思君欲就哦。还忧好时节，来搅或遭呵。
句
王龟（唐代）

珠箔卷繁星，金樽泻月明。
海棠
袁说友（宋代）

江行了不按春光，江路欣看得海棠。
浅蘸深红丛蓓蕾，细开浓海巧梳妆。
蜀花但鬭胭脂湿，荆种新傅腻粉香。
行客绿纷正寥落，为渠着语快飞觞。
郭晦之归扆峰群公相送至光严寺分得客字
高柄（明代）

化城负东郭，地古严公宅。同佩结幽寻，况值将归客。

山门坐翠微，萝径入松柏。定水注行衣，香云绕离席。

衔杯双树间，百里见海色。日暮各分飞，空山夜寥寂。
游北山
王安石（宋代）

揽辔出东城，登临目暂明。
烟云藏古意，猿鹤弄秋声。
客坐苔纹滑，僧眠樾荫清。
赏心殊未已，山日下西荣。
王摩诘画渡水罗汉赞
李纲（宋代）

阿罗汉具大神通，飞锡凌空如履实。渺然巨浸与天永，戏蹑一杯能径渡。

云何溪涧咫尺间，乃有种种难涉相。前者己济气怡然，后者将涉有难色。

老病扶携壮者负，足探策引褰衣裾。秘其神力不示人，如畏黄蘖所诃责。

我观一切诸有情，咸具神通并妙用。空中示现十八变，正眼观时非吉祥。

善哉摩诘老画师，能以毫墨作佛事。稽首十六大声闻，皆悉回心等正觉。
送崔琦赴宣州幕
卢纶（唐代）

五马临流待幕宾，羡君谈笑出风尘。身闲就养宁辞远，

世难移风莫厌贫。天际晓山三峡路，津头腊市九江人。

何处遥知最惆怅，满湖青草雁声春。
灵峰寺
李纲（宋代）

古寺宿灵峰，层峦倚碧空。岩花开宿雨，桂子落秋风。

地僻溪山险，时危战伐同。秪应输衲子，蒙被白云中。
偈颂六十七首
释原妙（宋代）

一百禅和三十州，无绳自缚万山头。
谁是护生谁是杀，白云影里铁船浮。
夏夜
释道潜（宋代）

松室开孤定，褰帏纳夜凉。婵娟依翠竹，无语过东墙。
玺拙留别盛于野
熊为霖（清代）

君将老剑谷，我亦归缑山。山谷有真性，白云为往还。

殷勤饮我酒，为我弹《猗兰》。酒力生春风，天地回朱颜，玄音在正始，变征还无端。

惓惓向中夜，月落疏林寒。且复酌我酒，莫言行路难。
和孙公善李仲同金樱饵唱酬二首
黄庭坚（宋代）

人生欲长存，日月不肯迟。
百年风吹过，忽成甘蔗滓。
传闻上世士，烹饵草木滋。
千秋垂绿发，每恨不同时。
李侯好方术，肘後探神奇。
金樱出皇坟，刺橐览霜枝。
寒窗司火候，古鼎冻胶饴。
初尝不可口，醇酒和味宜。
至今身七十，孺子色不衰。
田中按耘鉏，孙息亲抱持。
却笑邻舍公，未老须杖藜。
云边
许月卿（宋代）

云边人种麦，天际我归舟。
月色轻寒夜，笛声何处楼。
久晴人渴雨，倦仕我思休。
高士传闲看，东篱花正幽。
送张南士返越州因感旧游有作 其五
屈大均（明代）

处处沙场吊鬼雄，故人多在国殇中。钱郎侠骨香犹在，谁葬要离古墓东。
夜坐
朱松（宋代）

九秋风露浩难平，伍子祠南鹤唳清。坐听儿曹谈往事，世间更觉总忘情。
江上阻风
宋琬（清代）

睡起无聊倚舵楼，瞿塘西望路悠悠。
长江巨浪征人泪，一夜西风共白头。
题唐伯虎寒山清晓图即用其韵 其一
张萱（明代）

凉色溪边嶊万木，晴岚树杪接层霄。开帘自觉烟霞满，不用扶藜过石桥。
过河尊者赞
释心月（宋代）

前溪渌涨雨初晴，浮笠波心掌样平。
伎俩由来只如此，放教急急奔前程。
松陵道中
郑獬（宋代）

萧萧落日荻花林，秋浪陂陀快醉襟。
江上碧峰偏森眼，沙边白鸟最知心。
百分美酒酬双鬓，一觉高眠敌万金。
闻道鲈鱼属张翰，飞帆欲过五湖寻。
赠尹巽斋数学
方逢辰（宋代）

阴阳晴雨可前知，此是人间第一奇。
鼾睡华山何日觉，烦君更与问希夷。
二月廿四日归海藏楼花已半残 其一
郑孝胥（清代）

残花能待我，于意良甚厚。吾犹及此花，于义或无负。

人生不相及，馀恨常八九。至哀来无端，颠倒终何有。

年年人渐亡，自顾亦已叟。惟当屏文字，纵论且举酒。
朝云诵偈
瞿佑（元代）

春树红颜一掷梭，六如偈里暗消磨。
主翁不悟荣华过，一笑重烦春梦婆。
读苏武李陵司马迁传
华岳（宋代）

河梁一别子卿归，删后无诗始有诗。
若把李陵从反汉，马迁膏鼎亦何辞。
桃源行送友
武元衡（唐代）

武陵川径入幽遐，中有鸡犬秦人家，家傍流水多桃花。

桃花两边种来久，流水一通何时有。垂条落蕊暗春风，

夹岸芳菲至山口。岁岁年年能寂寥，林下青苔日为厚。

时有仙鸟来衔花，曾无世人此携手。可怜不知若为名，

君往从之多所更。古驿荒桥平路尽，崩湍怪石小溪行。

相见维舟登览处，红堤绿岸宛然成。多君此去从仙隐，

令人晚节悔营营。
述怀
韩上桂（明代）

少小事游侠，入壮去他乡。精神存结客，意气迥含霜。

百宝函腰存，千金买剑装。击毬倾道左，走马戏当场。

会逐风云起，思瞻日月光。一人方有庆，四海效明王。

释褐来朝汉，求媒拟佐唐。铅刀期一割，燕雀仰高翔。

力薄风难竞，材轻体易僵。轩辕愁鼓瑟，帝女赋怀湘。

终自怜蜩鸴，毋为笑凤凰。来时菊近晚，归去柳将黄。

望阙情犹恋，思乡旧不忘。风尘三尺剑，坐卧一琴囊。

日暮人行杳，天高鸟去长。山川长险历，宇宙几苍茫。

附汉惭无羽，乘流愧乏梁。祇应归卧好，风雨北山房。
宿沙口赠王北沙二律 其一
卢楠（明代）

谷口寒云拥北沙，柴门深锁待春华。楚骚自合千人诵，汉水犹县八月槎。

贾谊匡君频痛哭，扬雄识字著名家。相逢愧我垂双鬓，潦倒青鐏海日斜。
友人新息满月
陈起（宋代）

兰砌懽传书种子，宝刀剃发月初弥。
绝怜雅致高于俗，点易残朱抹囟儿。
舞曲歌辞。霓裳辞十首
王建（唐代）

弟子部中留一色，听风听水作霓裳。

散声未足重来授，直到床前见上皇。

中管五弦初半曲，遥教合上隔帘听。

一声声向天头落，效得仙人夜唱经。

自直梨园得出稀，更番上曲不教归。

一时跪拜霓裳彻，立地阶前赐紫衣。

旋翻新谱声初足，除却梨园未教人。

宣与书家分手写，中官走马赐功臣。

伴教霓裳有贵妃，从初直到曲成时。

日长耳里闻声熟，拍数分毫错总知。

弦索摐摐隔彩云，五更初发一山闻。

武皇自送西王母，新换霓裳月色裙。

敕赐宫人澡浴回，遥看美女院门开。

一山星月霓裳动，好字先从殿里来。

传呼法部按霓裳，新得承恩别作行。

应是贵妃楼上看，内人舁下彩罗箱。

朝元阁上山风起，夜听霓裳玉露寒。

宫女月中更替立，黄金梯滑并行难。

知向华清年月满，山头山底种长生。

去时留下霓裳曲，总是离宫别馆声。
赠扈芷师归蜀
董其昌（明代）

清标灿蕣华，幽意同枯木。五岳一孤筇，三峨一茆屋。

笔带锦江锦，囊携玉山玉。人言蜀道难，柰此摩天鹄。
放生慈济法门
释遵式（宋代）

我比丘某甲，今为傍生类。
发佛大慈悲，忏彼六情根。
无始业障大，眼根著诸色。
耳界闻乱声，鼻染一切香。
舌生诸恶刺，身如机关主。
六贼游戏中，心想如猿猴，
无有暂停时。如此等六法，
名为六情根。一切业因缘，
皆从妄想起。妄想如幻焰，
亦若空中花。迷倒不觉知，
为诸惑业缚。永堕三途界，
没在众苦中。不闻正法音，
何曾知忏悔。惟愿十方佛，
菩萨众大师。慈力与冥加，
令其知发露。无始一切恶，
今日悉消除。毕故不造新，
常当修梵行。未脱傍生难，
余命愿安乐。筌网及虞罗，
愿不相值遇。饮啄随时足，
饥渴永不逢。相见起慈心，
愿不相吞噉。当承三宝力，
誓脱众尘劳。毕此苦类身，
愿生诸佛国。弥陀广慈愿，
不舍一切生。观音慈愿深，
常游五道界。愿舒五色臂，
拔我出轮回。傥若命终时，
愿垂亲接引。救我厄难得，
菩萨大檀那。悯我临汤火，
舍财赎我命。须弥与大大，
徒自谓高深。檀那今日恩，
高深不可比。现生增福寿，
眷属悉团圆。来世受身时，
愿同生佛国，和南贤圣众。
送淳尉海陵併寄示潚
楼钥（宋代）

处己幸寡过，居官勿愿余。
动成经岁别，賸寄几行书。
公退仍多学，心清任索居。
但知行所职，通塞听何如。
贾鹿岩
薛嵎（宋代）

不是长江派，因何亦好吟。
从知世味淡，自觉野情深。
科举无名字，案头唯古今。
新铭为读尽，可惜老山林。
送王录事却归华阴
岑参（唐代）

相送欲狂歌，其如此别何。攀辕人共惜，解印日无多。

仙掌云重见，关门路再过。双鱼莫不寄，县外是黄河。
王昭君
文同（宋代）

绝艳生殊域，芳年入内庭。
谁知金屋宠，只是信丹青。
通州重九日送何德彰回部马上口占
叶元玉（明代）

离觞掷下马头回，犹有残醺映老腮。门向夕阳多半掩，菊当佳节已全开。

送人每怕搜诗句，排闷应难费酒杯。明岁今朝我何处，不堪搔首一兴哀。
舂硙吟
方回（元代）

槁木岂有情，顽石且无知。
何术使之动，不假人力施。
纬竹以为车，堰水江之湄。
湍流既迅急，枢轴为斡移。
朽杵辄雀跃，死磨犹骥驰。
一日殆百斛，成功归簸筛。
吾闻往古初，冥冥若愚痴。
火食尚未悟，人与禽兽嬉。
圣智既有作，便利无不为。
机事至此极，机心开自谁。
所以桔槔人，旁贻瓮汲嗤。
马本齕草物，教之谙战鼙。
铁若不入治，焉有剑与锥。
工械日以广，生灵日以糜。
平生子方子，拙直为人欺。
见巧终不喜，讽此舂硙诗。
喜雪六首
陈造（宋代）

寒空黯惨塞不开，篵琼屑玉卷地来。
乾坤变灭定何意，风为披地云剪裁。
和声载路天亦喜，簸弄花絮为春台。
了知麦秋更好在，老农指此丰年媒。
送丁著作佐台郡
钱起（唐代）

多年金马客，名遂动归轮。佐郡紫书下，过门朱绶新。

扬舲望海岳，入境背风尘。水驿偏乘月，梅园别受春。

带经临府吏，鲙鲤待乡人。始见美高士，逍遥在搢绅。
夏日题方师院
施肩吾（唐代）

火天无处买清风，闷发时来入梵宫。

只向方师小廊下，回看门外是樊笼。
贫家净扫地
苏轼（宋代）

贫家净扫地，贫女好梳头。
下士晚闻道，聊以拙自修。
叩门有嘉客，一饭相邀留。
舂炊勿草草，此客未易媮。
慎勿用劳薪，感我如薰莸。
德人抱衡石，铢黍安可瘦。
送易实甫观察分巡滇南
恽毓鼎（清代）

相逢冰雪痛乌号，晚岁功名感鬓毛。残夜除书新使节，南天行幰旧征袍。

春归日下人偏去，诗历黔中境益高。闻道吐蕃窥六诏，安边筹略望韦皋。
次韵答九逵见寄
文徵明（明代）

季子徒存舌，相如已倦游。人方誇北苑，吾自爱东丘。

病卧吴门誇，遥怜震泽秋。渚云淹暮景，江草识离忧。

朴学难为用，微名费屡求。千金怀敝帚，半夜失藏舟。

伏枥馀初志，投襦愧本谋。网罗空自密，零落不堪收。
月夜舟行
刘崧（元代）

青山如佳人，临流心不竞。云生姿太奇，月照影逾静。
怀圭峰影林泉
李洞（唐代）

吾家旧物贾生传，入内遥分锡杖泉。

鹤去帝移宫女散，更堪呜咽过楼前。
遐亭以诗见寄次和却寄 其一
缪公恩（清代）

挹翠堂前翠若何，睫巢黄叶晚风多。梦回远道迷秋雨，月落清辉隔绛河。

寸草春晖依爱日，尺书双鲤托洄波。嗟余离索无同调，羡子埙篪叠奏和。
原壤歌
佚名（先秦）

狸首之斑然。执女手之卷然。
秋残
俞德邻（宋代）

乐天老矣放樊蛮，鸥羡忘机鹤羡閒。缓步当车休下泽，浇愁得酒即中山。

些骚岂敢奴仆命，伊吕元非伯仲间。兀兀支颐秋又晚，乱云斜日澹烟鬟。
点绛唇（五月二日，和昌甫所寄，并简叔通）
韩淲（宋代）

竹隐高深，夏凉日有清风度。苎衣绳屦。鹤发空相顾。

翠扑流烟，又向溪翁去。青山路。要当同住。长古无尘处。
剡纸歌
顾况（唐代）

云门路上山阴雪，中有玉人持玉节。宛委山里禹馀粮，

石中黄玉黄金屑。剡溪剡纸生剡藤，喷水捣后为蕉叶。

欲写金人金口经，寄与山阴山里僧。手把山中紫罗笔，

思量点画龙蛇出。政是垂头蹋翼时，不免向君求此物。